b'\n_START_ARTICLE_\nValentin Benedik\n_START_SECTION_\n\xc5\xbdivljenje\n_START_PARAGRAPH_\nImel je \xc5\xa1e dva brata, starej\xc5\xa1ega Franca in mlaj\xc5\xa1ega Janka, ter sestro Rozo, ki mu je gospodinjila vse do smrti. Otro\xc5\xa1tvo je pre\xc5\xbeivel v veliki skromnosti. Pri osmih letih mu je umrl o\xc4\x8de, tako da je morala mama sama pre\xc5\xbeivljati veliko dru\xc5\xbeino. Kljub te\xc5\xbekim socialnim razmeram in pomanjkanju so si s pridnim delom zgradili hi\xc5\xa1o._NEWLINE_Med letoma 1913 in 1917 je obiskoval \xc5\xa1tirirazredno De\xc5\xa1ko ljudsko \xc5\xa1olo v Kranju. Po kon\xc4\x8dani osnovni \xc5\xa1oli se je leta 1917 vpisal na gimnazijo cesarja Franca Jo\xc5\xbeefa v Kra\xc2\xadnju. Leta 1925 je bil sprejet na Teolo\xc5\xa1ko fakulteto v Ljubljani in jo uspe\xc5\xa1no kon\xc4\x8dal s posvetitvijo v duhovnika. Novo ma\xc5\xa1o je obhajal 13. julija 1930 v Kranju._NEWLINE_Z dekretom \xc5\xa1kofa Jegli\xc4\x8da je 25. julija 1930 postal kaplan v Radovljici, pozneje pa je kot kaplan slu\xc5\xbeboval \xc5\xa1e na Bledu in v Zagorju ob Savi. Med opravljanjem kaplanske slu\xc5\xbebe se je rad posve\xc4\x8dal mladim, in sicer tako, da je re\xc5\xbeiral mladinske igre. Pomagal je tudi pri gradnji kulturnega doma. Med drugo svetovno vojno je bil kot slovenski duhovnik izgnan na Hrva\xc5\xa1ko. Tam je pomagal \xc5\xa1tevilnim sirotam iz Bosne. Mnogim je priskrbel nove star\xc5\xa1e med svojimi farani na Hrva\xc5\xa1kem. Po vojni je dve siroti, bratca in sestrico, Ivanko in Dragomirja Bjelajac, vzel kar s sabo v Slovenijo in skrbel zanju. V Sloveniji sta si ustvarila dru\xc5\xbeini in sta hvale\xc5\xbena svojemu re\xc5\xa1itelju. Ves \xc4\x8das je skrbel tudi za svojo ne\xc4\x8dakinjo Nu\xc5\xa1ko._NEWLINE_27. septembra 1945 je bil imenovan za vikarja namestnika \xc5\xbeupnije Kolovrat, obenem pa je upravljal tudi Loke pri Zagorju. Anton Porenta, tedanji \xc5\xbeupnik na Va\xc4\x8dah, je februarja 1956 v pismu \xc5\xa1kofa Vovka prosil, da bi Valentin Benedik nastopil slu\xc5\xbebo na Va\xc4\x8dah. \xc5\xa0kof Vovk je pro\xc5\xa1nji ugodil in ga imenoval za soupravitelja na Va\xc4\x8dah. Slu\xc5\xbebovanje je nastopil 1. maja 1957. Po desetih letih slu\xc5\xbebovanja na Va\xc4\x8dah ga je nad\xc5\xa1kof Jo\xc5\xbeef Poga\xc4\x8dnik imenoval za \xc5\xbeupnika na Va\xc4\x8dah._NEWLINE_Valentin Benedik se je posvetil tudi kulturnemu razvoju Va\xc4\x8d in ohranjanju zgodovine. Kot dober gospodar je skrbel za cerkev vse od leta 1957 do 1981. \xc5\xbde prvo leto je dobila elektri\xc4\x8dno napeljavo. Leta 1959 je za\xc4\x8del graditi novo \xc5\xbeupni\xc5\xa1\xc4\x8de. Pozneje je poskrbel za zunanjo in notranjo obnovo cerkve, namestitev novih orgel, izgradnjo verou\xc4\x8dne u\xc4\x8dilnice, postavitev novega oltarja in novega marmornatega tlaka v prezbiteriju, prekritje zvonika z bakreno plo\xc4\x8devino, elektri\xc4\x8dno zvonjenje in nove \xc5\xbelebove na cerkvi. Vsa omenjena dela je vodil z veliko natan\xc4\x8dnostjo in zavzetostjo, vse v ljubezni do kraja in \xc5\xbeupljanov. Pri tem so mu pomagali klju\xc4\x8darji, cerkovniki in drugi sodelavci ter seveda vedno pridni in dare\xc5\xbeljivi \xc5\xbeupljani, ki so nemalokrat darovali denar in druge dobrine._NEWLINE_Izredno rad je potoval, saj so ga zanimala velika evropska in svetovna mesta, ljudje, njihovi obi\xc4\x8daji in kultura. Vodil je zasebno evidenco, v katero si je zapisoval cerkve in katedrale, v katerih je ma\xc5\xa1eval._NEWLINE_6. julija 1980 je praznoval zlato ma\xc5\xa1o, 28. marca 1984 je nad\xc5\xa1kofa Alojzija \xc5\xa0u\xc5\xa1tarja zaprosil za upokojitev. Umrl je 10. oktobra 1989, pokopan pa je na Va\xc4\x8dah.'